Islom Karimov Muhammad Yusuf tavalludining 60-yilligini nishonlash to‘g‘risida qaror qabul qildi

O‘zbekiston Respublikasi Prezidenti Islom Karimov O‘zbekiston xalq shoiri Muhammad Yusuf tavalludining 60-yilligini nishonlash to‘g‘risida qaror imzoladi. Bu haqda O‘zA xabar bermoqda.

 Foto © kh-davron.uz
Hujjatda O‘zbekiston Yozuvchilar uyushmasi, Madaniyat va sport ishlari vazirligi, Respublika Ma’naviyat targ‘ibot markazi, “Kamolot” yoshlar ijtimoiy harakati va jamoatchilik vakillarining O‘zbekiston xalq shoiri Muhammad Yusuf tavalludining 60-yilligini mamlakatimiz miqyosida keng nishonlash to‘g‘risidagi taklifi ma’qullandi.
Shoir tavalludini nishonlash bo‘yicha tashkiliy qo‘mita tuzish va unga bir oy muddatda O‘zbekiston xalq shoiri Muhammad Yusuf tavalludining 60-yilligini yuqori saviyada nishonlash bo‘yicha tegishli chora-tadbirlar rejasini ishlab chiqish yuklatildi.
Hujjatga muvofiq, shoirning “Saylanma” asarlari, “Muhammad Yusuf zamondoshlari xotirasida” to‘plami chop etiladi. Shuningdek, shoirning hayoti va ijodiy faoliyati haqida hujjatli film yaratiladi.
Bundan tashqari, mamlakatimizdagi oliy va o‘rta maxsus, kasb-hunar, umumiy o‘rta ta’lim muassasalari, harbiy qismlar, mehnat jamoalari va mahallalarda taniqli adib va olimlar, san’atkorlar ishtirokida shoir ijodiga bag‘ishlangan uchrashuvlar, adabiy kechalar tashkil etiladi.
Muhammad Yusuf yashagan Toshkent shahar, Mirzo Ulug‘bek tumani, Pushkin-Solor ko‘chasi, 1-uyda yodgorlik lavhasi o‘rnatilib, 2014-yil aprel oyining oxirida O‘zbek Milliy akademik drama teatri binosida shoir xotirasiga bag‘ishlangan ijodiy kecha o‘tkaziladi.
Mazkur qarorning bajarilishini nazorat qilish O‘zbekiston Respublikasi Bosh vaziri Sh.Mirziyoyev zimmasiga yuklatildi.